钦定古今图书集成/理学汇编/文学典/第058卷 > 王起
## 钦定古今图书集成/理学汇编/文学典/第058卷 > 王起

按《旧唐书王播传》：“播弟起，字举之，贞元十四年，擢进
士第，释褐集贤校理。登制策直言极谏科，授蓝田尉。
宰相李吉甫镇淮南，以监察充掌书记。入朝为殿中，
迁起居郎、司勋员外郎、直史馆。元和十四年，以比部
郎中知制诰。穆宗即位，拜中书舍人。长庆元年，迁礼
部侍郎。其年，钱徽掌贡士，为朝臣请托，人以为滥，诏”
起与同职白居易覆试，覆落者多。徽贬官，起遂代徽
为礼部侍郎。掌贡二年，得士尤精。先是，贡举猥滥，势
门子弟，交相酬酢，寒门俊造，十弃六七。及元稹、李绅
在翰林，深怒其事，故有覆试之科。及起考贡士，奏“当
司所选进士，据所考杂文，先送中书，令宰臣阅视可
否，然后下当司放榜。”从之。议者以为起虽避是，非失
贡职也，故出为河南尹，入为吏部侍郎。文宗即位，加
集贤学士，判院事。以兄播为仆射辅政，不欲典选部，
改兵部侍郎。太和二年，出为陕虢观察使、兼御史大
夫。四年，入拜尚书左丞。居播之丧，号毁过礼，友悌尤
至。迁户部尚书，判度支。以西北边备岁有和市，以给
军，劳人馈挽，奏于灵武、邠宁起营田。六年，检校吏部
尚书、河中尹、河中晋绛节度使。时属蝗旱，粟价暴踊，
豪门闭籴，以邀善价。起严诫储蓄之家，出粟于市，隐
者致之于法，繇是民获济焉。七年，入为兵部尚书。八
年，检校右仆射、襄州刺史，充山南东道节度。江汉水
田，前政挠法，塘堰缺坏。起下车，命从事李业行属郡，
检视“而补缮，特为水法，民无凶年。”九年，就加银青光
禄大夫。时李训用事，即起贡举门生也，欲援起为相。
八月，诏拜兵部侍郎，判户部事。其冬，训败，起以儒素
长者，人不以为累，但罢判户部事。文宗好文，尤尚古
学，郑覃长于经义，起长于博洽，俱引翰林，讲论经史。
起僻于嗜学，虽官位崇重，耽玩无斁，夙夜孜孜，殆忘
寝食，书无不览，经目靡遗。转兵部尚书。以庄恪太子
登储，欲令儒者授经，乃兼太子侍读，判太常卿，充礼
仪详定使，创造礼神九玉。奏议曰：“邦国之礼，祀为大
事；珪璧之议，经有前规。谨按《周礼》，天地四方，以苍璧
礼天，黄琮礼地，青珪礼东方，赤璋礼南方，白琥礼西
方，黑璜礼北方。”又云：“四圭有邸以祀天，两圭有邸以
祀地，圭璧以祀日月星辰。”凡此九器，皆祀神之玉也。
又云：“以禋祀祀昊天上帝。”郑元云：“禋，烟也。为玉币，祭
讫燔之而升烟，以报阳也。”今与《开元礼》义同，此则焚
玉之验也。又《周礼》：“掌国之玉镇大宝器，若大祭既事
而藏之”，此则收玉之证也。梁代崔灵恩撰《三礼义宗》
云：“凡祭天神，各有二玉，一以礼神，一则燔之。礼神者
讫事却收，祀神者与牲俱燎，则灵恩之义，合于礼经。
今国家郊天、祀地、祀神之玉，常用守经，据古礼神之
玉则无。臣等请下有司，精求良玉，创造苍璧、黄琮等
九器，祭讫则藏之。其燎玉即依常制。”从之。为太子广
《五运图》及《文场秀句》等献之。三年，以本官充翰林侍
讲学士。庄恪太子薨，诏起为《哀册文》，辞情婉丽。四年，
迁太子少师，判兵部事，侍讲如故。以其家贫，特诏每
月割仙韶院月料钱三百千添给。起富于文学，而理
家无法，俸料入门即为仆妾所有，帝以师友之恩，特
加周给。议者以与伶官分给，可为耻之。武宗即位，八
月，充山陵卤簿使。枢密使刘弘逸、薛季棱惧诛，欲因
山陵兵士谋废立，起与山陵使知其谋，密奏，皆伏诛。
寻检校左仆射、东郡留守，判东都尚书省事。会昌元
年，征拜吏部尚书，判太常卿事。三年，权知礼部贡举。
明年，正拜左仆射，复知贡举。起前后四典，贡部所选，
皆当代辞艺之士，有名于时，人皆赏其精鉴徇公也。
其年秋，出为兴元尹，兼同平章事，充山南东道节度
使。赴镇日，延英辞。帝谓之曰：“卿国之耆老，宰相无内
外，朕有阙政，飞表以闻。”宴赐颇厚。在镇二年，以老疾
求代，不许。大中元年，卒于镇，时年八十八。废朝三日，
赠太尉，谥曰文懿。文集一百二十卷，《五纬图》十卷，《写
宣》十卷。起侍讲时或僻字疑事，令中使口宣，即以榜
子对，故名曰《写宣》。子龟嗣。